钦定古今图书集成/明伦汇编/官常典/第798卷 > 薛祥
## 钦定古今图书集成/明伦汇编/官常典/第798卷 > 薛祥

按《明外史》本传：“祥字彦祥，庐州人。元季，集义兵保乡
里。太祖驻师和阳，祥从俞通海来归。从渡江，为水寨
管军镇抚。数从征有功。洪武元年，转漕河南，夜半抵
蔡河。贼骤至，祥不为动，好语谕散之。帝闻大喜，以方
用兵，供亿艰，乃授京畿都漕运使，分司淮安。濬河筑
堤，自扬达济数百里，繇役均平，民无怨疾。有劳者立”
奏请官三十馀人。幽、蓟初附，官民南迁，道经淮安，饥
冻者衣食之，死者殡焉。山阳、海州民乱。驸马都尉黄
琛捕之，诖误甚众。祥会鞫，无验者悉原之。治淮八年，
民相劝莫为恶负薛公。及考满还京，皆焚香祝天，愿
薛公再来，或写真生祠之。洪武八年授工部尚书。时
造凤阳宫殿，帝坐殿中，若有人持兵斗殿脊者。太师
李善长奏诸工匠用厌镇法，帝将尽杀之。祥面折善
长曰：“太师一言坏天下人命，若此，恐不利于子孙。”乃
分别交替不在工者并铁石匠不罪，奏活千数。明年，
营谨身殿，有司列中匠为上匠，帝怒其罔上，命弃市。
诏丞相、御史大夫毋得请。祥在侧，争曰：“奏对不实，竟
杀千人，非法。”因极谏，得旨用腐刑。祥复徐奏曰：“腐废
人矣，莫若杖而使工。”帝可之。又明年，改天下行省为
承宣布政司，以北平重边，特授祥北平布政司。三年，
方面治行称第一。胡惟庸恶之，罔以营建扰民，谪知
嘉兴府。十三年，惟庸诛，召为工部尚书。帝曰：“谗臣害
汝，何不言？”对曰：“臣不知也。”明年坐累杖死，天下哀之。
子四人，谪琼州，遂为琼山人。孙远，正统七年进士。景
泰时，官户部郎中，有能声。天顺元年超擢本部右侍
郎，改工部。河决开封，奉诏往塞之。还，改户部。成化初，
用兵两广，出督军饷，谕众能破贼者，以其赀予之，将
士争奋。贼平，转左侍郎，进尚书。被劾罢。起南京兵部
尚书，再被论，不纳。会汪直恶之，讽言官更劾远及礼、
工二尚书邹干、王复，乃传旨并罢。